Shaash maak chii peshunaakuniyuu Jewa iinuuch kaa chii makushetwaau,
miyaaskaacheu makushewin kaa ishinihkaateyich,
ekw anite Jerusalemihch kaa ituhtet Jesus.
Anite maak chisheayimiheukamikuhch che ati piihchet,
chii waapameu naapeuh e ataaweyitwaauh mistusa kaye maanishchaanisha kaye piyeshiisha,
kaye aniyuu kaa miishkutuunaayich shuuliyaau e apiyich anite.
Ekw kaa ushihtaat pishishtehiikaniyuu apisiyuu e aapachihtaat,
ekw kaa wiiwiitishihwaat aniyuuh kaa ataaweyitwaau kaye aniyuu awesiisa anit chisheayimiheukamikuhch,
taapishkun aniyuu maanishchaanisha kaye aniyuu mistusa.
Chii kwetipuwepinamuweu kaye umiichisuunaahtikuyuuh aniyuu kaa miishkutuunamiyich shuuliyaayuu,
kaa aschewepinamuwaat aniyuu ushuuliyaamiyuu.
Chii iteu maak aniyuu piyeshiisha kaa ataawaacheyitaauh,
“Maachiikw wiiwiihtahaahkuch nete anichii.
Nuuhtaawii uyuu wiichi,
namayeu uu ataawaaukamikw.
Ekun ekw ishpish ataawekw chekwaan utah.”
Uchischinuhamuwaakanh maak chii uhchi chischisiyuuh anite masinahiikanihch kaa itashteyich,
Mitun nika shaakuuchihiikuun naashch e saachihtaayaan chiwaaskaahiikanim.
Ekw aniyuuh kaa niikaanishkuwaayitwaauh Jewa iinuuh kaa pechi nituwaapamikut,
kaa itikut,
“Awen kaa itashumisk an kaa ihtuutaman,
chekw maamishkaach ihtuwin chechii waapahtiyaahch taapwe Chishemanituu e chii itashumisk chechii ihtuutaman an kaa ihtuutaman.”
Ekw Jesus kaa ishi nishkuushihaat,
“Wanaachihtaakw uu Chisheayimiheukamikw,
nishtu chiishikaauh maak ishpish miin kutach nika wiikaapuuhtaan.”
Ekw kaa itaatwaau,
“Nishtu chiishikaauh aa ishpish shaash miin chika chii wiikaapuuhtaan.
Nemitanuu kutwaashch pipun chii tashiihkaakanuu uu chisheayimiheukamikw kaa wiikaapuuhtaakanuuhch.”
Wiiyuu aniyuu kaa ayimitutahk Jesus aniyuu kaa itwet chechii wiikaapuuhtaat ayimiheukamikuyuu nishtu chiishikaauh ishpish.
Iskutak maak kaa wanishkaanaakanuut nipuwinihch uhchi,
ekw kaa chischisiyich aniyuu uchischinuhamuwaakanh uyuu kaa itwet.
Chii taapwehtamuch maak taan e itashteyich Chishemanituu utayimuwinihch kaye taan kaa itweyich Jesus.
Jesus tekash chischeyimeu taan e iteyihtaakusiyich aweyuuh
Mekwaach maak Jesus kaa ihtaat anite Jerusalemihch aniyuu mekwaach kaa makushaanuyich miyaaskaacheu makushaaniyuu,
mihchetu aweyuu chii taapweyimikuu wiya taapwe e aawiyit Christ iskutak kaa waapamikut e maamishkaach ihtit.
Jesus maak namui uhchi taapweucheyimeu wesh misiwe aweyuu chii chischeyimeu taan nihaau e iteyihtaakusiyich.
Namui kaye uhchi nituweyihtam chechii wiihtamaakut aweyuu taan e iteyihtaakusiyich aweyuu wesh chii chischeyimeu taan nihaau e iteyihtaakusiyich.